**Consiliul Județean Primăria Centrul Cultural Bucovina**

**Suceava Gura Humorului Suceava**

**FESTIVALUL INTERNAŢIONAL DE FILM,**

**DIAPORAMĂ ȘI FOTOGRAFIE „TOAMNĂ LA VORONEŢ”**

ediţia a XLV-a

Gura Humorului, 25 – 27 septembrie 2025

**R E G U L A M E N T**

Ediţia a XLV-a a Festivalului Internaţional de Film „Toamnă la Voroneţ” se desfășoară în oraşul european Gura Humorului, **în perioada 25 – 27 septembrie 2025.**

Festivalul „Toamnă la Voroneţ” este un festival-competiție, o manifestare de promovare a filmului documentar, a filmului studențesc, a producţiei video şi a culturii comunicării audio-vizuale.

Festivalul îşi propune să promoveze creativitatea școlilor de film, competenţa şi profesionalismul în domeniul cinematografic, precum şi contactele dintre generațiile de cineaşti, încurajând tinerii realizatori de film.

Organizatorii Festivalului sunt Primăria Oraşului Gura Humorului, Consiliul Județean Suceava şi Centrul Cultural Bucovina Suceava, cu sprijinul Uniunii Cineaştilor din România.

**SECŢIUNILE FESTIVALULUI**

Programul Festivalului cuprinde **patru** secţiuni în competiţia oficială:

* **Secţiunea film documentar** – de scurt şi mediu metraj (durata maximă de 40 de minute)
* **Secţiunea film studenţesc** – de scurt şi mediu metraj (documentar, ficțiune, experiment etc., durata maximă de 40 de minute)
* **Secțiunea film turistic** – de scurt şi mediu metraj (durata maximă de 40 de minute)
* **Secţiunea digiporamă** –duratamaximă de 5 minute

În cadrul Festivalului, în afara secțiunilor competiţiei oficiale, sunt organizate şi alte evenimente, precum: proiecţii în avanpremieră ale unor filme de lungmetraj, portrete ale unor cunoscuți cineaști români, prezentarea unor filme de patrimoniu ale cinematografiei naționale, caravană de promovare a filmului românesc, workshop-uri, expoziţii de arte vizuale, lansări de carte, conferinţe, concerte etc.

**JURIUL FESTIVALULUI**

* Organizatorii nominalizează o comisie de selecție formată din personalităţi ale artei filmului (critici, scenarişti, regizori etc.) pentru preselecția filmelor înscrise în Festival.
* Organizatorii nominalizează un juriu format din personalităţi ale artei filmului (scenarişti, regizori, producători, critici, creatori de imagine, actori etc.) pentru evaluarea filmelor selecționate și nominalizarea celor premiate.
* Juriul are latitudinea acordării, neacordării sau redistribuirii premiilor.
* Juriul are latitudinea de a stabili şi filmele ce pot fi premiate de eventualii sponsori, asociaţii, reprezentanți mass-media, instituţii, societăţi comerciale, persoane private etc., de comun acord cu aceştia.
* Participarea la Festival implică acceptarea condițiilor enunțate în prezentul regulament. În cazul unor litigii, ele vor fi soluţionate în conformitate cu legislaţia română. Organizatorii Festivalului îşi rezervă dreptul de a invoca forţa majoră, aşa cum este ea definită în legislaţia română.

**PREMIILE FESTIVALULUI**

* **SECŢIUNEA FILM DOCUMENTAR** – de scurt şi mediu metraj
  + **Premiul pentru Cel mai bun film documentar – 2.500 de lei**
  + **Premiul pentru Cea mai bună regie – 1.000 de lei**
  + **Premiul pentru Cea mai bună imagine – 1.000 de lei**
* **SECŢIUNEA FILM STUDENŢESC**– de scurt și mediu metraj(documentar, ficțiune, experimental etc.)
  + **Premiul pentru Cel mai bun film studențesc – 2.500 de lei**
  + **Premiul pentru Cea mai bună regie – 1.000 de lei**
  + **Premiul pentru Cea mai bună imagine – 1.000 de lei**
* **SECȚIUNEA FILM TURISTIC –** de scurt și mediu metraj
  + **Premiul pentru Cel mai bun film turistic – 2.500 de lei**
* **SECȚIUNEA DIGIPORAMĂ**
  + **Premiul pentru Cea mai bună digiporamă – 2.500 de lei**

**CONDIŢII GENERALE**

* Festivalul este deschis participării **tuturor realizatorilor, producătorilor și distribuitorilor de film.** Pentru secțiunea de film studențesc, nu este obligatoriu ca participanții să studieze specializări din domeniul filmului, ei pot fi studenți la orice specializare.
* Tema Festivalului este **liberă**.
* **Durata maximă a filmelor la primele trei secțiuni trebuie să fie de 40 de minute, iar** **la** **secțiunea digiporamă – maximum 5 minute.**
* În Festival sunt acceptate producţii de film realizate **după data de 1 ianuarie 2024.**
* Fiecare participant se poate înscrie cu **1 sau** **2 producţii.**
* Filmele străine trebuie subtitrate în limba română sau engleză, iar filmele româneşti trebuie subtitrate în limba engleză.
* Festivalul acceptă filme sub formă de fișier digital cu următoarele caracteristici pentru imagine: mov sau mp4, encoder H264, max. 20000 kbps constant bit rate, rezoluția ideală 1080p (1920 – 1080) și sunet AAC 48kHz/16bit.
* Rezultatele preselecției vor fi comunicat realizatorilor / producătorilor / distribuitorilor de film, prin e-mail sau telefonic, până la data de **1 septembrie 2025 inclusiv.**
* Filmele selectate vor fi trimise, prin orice site de transfer (ex. Dropbox, MyAirBridge, WeTransfer etc.), până la data de **10 septembrie 2025 inclusiv**, la adresa de e-mail: **vorfestival@gmail.com.**
* În festival, producţiile vor fi proiectate de pe **suport digital.**
* **Organizatorii nu pot acoperi costurile de drum, cazare și masă din motive financiare.**
* Filmele înscrise în Festival **nu se returnează**, ele intrând în arhiva Festivalului „Toamnă la Voroneţ”. Organizatorii îşi rezervă dreptul de a folosi aceste filme în scopuri promoționale, didactice, educative şi culturale. Filmele nu vor fi folosite în scopuri comerciale.
* Organizatorii pot oferi informaţii / recomandări privind structura hotelieră din oraş şi împrejurimi, pentru cei interesați de Festivalul Internaţional de Film „Toamna la Voroneţ”, la tel. 0749 683 278 sau e-mail vorfestival@gmail.com.

**ÎNSCRIEREA ÎN FESTIVAL**

Pentru a înscrie un film în competiția oficială a festivalului, participanţii **pot înregistra filmul pe platforma** [**https://filmfreeway.com/AutumninVoronetInternationalFilmFestival**](about:blank)

**sau pot trimite pe adresa vorfestival@gmail.com**, **până la data de 1 august 2025 inclusiv**,următoarele documente:

* **formularul de înscriere**, completat cu toate datele solicitate,
* **filmele,** în fișier digital mov/mp4 encoder H264, max. 20000 kbps constant bit rate, rezoluția ideală 1080p (1920 – 1080) și sunet AAC 48kHz/16bit,
* **CV-ul** concurentului,
* **o fotografie** a concurentului,
* **filmografia** concurentului,
* **sinopsis-ul** filmelor,
* **1-2 stop-cadre** cu imagini reprezentative din film și/sau **2-3 stop-cadre** din timpul filmărilor**.** Imaginile pot fi folosite pentru realizarea expoziției „Making-of”.

**Concurenții autorizează folosirea, fără plată,** de către organizatori, a informaţiilor şi imaginilor trimise în scopul organizării expoziției „Making-of”, punerea la dispoziţia presei a acestor imagini / informaţii si o difuzare TV în cadrul unei emisiuni dedicate Festivalului, **fără pretenţii financiare.**

**Nu se percepe taxă** **de înscriere / participare** pentru competiția oficială a festivalului, iar **intrarea este liberă** la toate manifestările Festivalului Internaţional de Film „Toamnă la Voroneţ”.

**ÎNSCRIEREA ŞI PARTICIPAREA LA FESTIVALUL INTERNAŢIONAL DE FILM „TOAMNĂ LA VORONEŢ” IMPLICĂ ACCEPTAREA PREZENTULUI REGULAMENT.**

**INFORMAŢII DESPRE FESTIVAL SE POT OBŢINE DE LA:**

* **Mihai Mardare – director festival, tel. 0749 683 278**
* **Mihai Fulger – selecție**
* **E-mail festival**: vorfestival@gmail.com
* **Site festival:** www.toamnalavoronet.ro